Kry só genoeg slaap met ŉ baba in die huis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kry só genoeg slaap met ŉ baba in die huis
Kry só genoeg slaap met ŉ baba in die huis
‘n Nuwe baba kan veroorsaak dat ouers ure se slaap verloor en as baba self sukkel met slaap kan dit dinge vererger.
ʼn Gebrek aan slaap veroorsaak nie net dat jy moeg voel nie maar beïnvloed ook jou denke en optrede.
Só lyk babas se slaappatrone
ʼn Baba se slaappatrone verskil hemelsbreed van die van ʼn volwassene. Babas is ʼn groot persentasie van tyd in REM-slaap wanneer die hart vinniger klop, daar vinniger asemgehaal word en die oë heen en weer beweeg.
Dit beteken baba word makliker wakker, slaap vir korter tydperke aanmekaar (drie tot vier ure aaneen) en die patroon word herhaal.
Wat beteken dit vir ouers?
As jou baba wakker is, is jy waarskynlik ook – al is dit dan net een ouer op ʼn slag. Dit beteken jy is tydens ʼn agt-ure-nag tipies twee, drie of meer keer vir 20 minute of langer wakker.
Die probleem hiermee is dat jy baie minder diep slaap en uitgeput en moeg voel.
Kry só genoeg slaap
Daar is maniere om meer slaap in te kry:
Haal slaap in: Dit is moontlik om slaap in te haal nadat jy vir baie lank nie ordentlik geslaap het nie. Wanneer jy uiteindelik weer slaap inkry, gaan jy in die REM-slaap en diep slaap in.
Neem vinnige slapies: Probeer dalk oor die naweek gou twee of drie ure slaap. Selfs ʼn vinnige slapie van 20 tot 30 minute kan wonders doen. Probeer om die slaap vroegoggend in te haal sodat jy nie in die middag slaap en dan in die aand weer sukkel om te slaap nie.
Maak beurte: Albei ouers kan beurte maak om vir baba op te staan. Wissel eerder aande af as om om die beurt deur dieselfde nag op te staan want dan kry julle albei net minder ononderbroke slaap.
Draai die monitor af: Babas is aktiewe slapers wat beteken hulle maak baie geluide in die aand. Dit beteken nie dat jy elke keer moet opspring nie.
Moenie baba in julle bed laat slaap nie: Dit is in orde om jou baba vinnig na jou bed te bring vir voeding en om baba te troos, maar sit baba terug in die kot of sy of haar kamer wanneer jy gereed is om weer te gaan slaap.
Slaap wanneer baba slaap: Dit is die tye wanneer jy vir minstens drie tot vier ure aanmekaar kan slaap.
Kry hulp: Daar is mense rondom julle wat nie sal omgee om te help nie. Maak dus van die hulp gebruik sodat julle genoeg slaap kan inkry.